KIRJALLINEN KYSYMYS E-2736/01 esittäjä(t): Erik Meijer (GUE/NGL) komissiolle. Vastuun lentokenttien turvallisuudesta siirtäminen yksityisiltä yrityksiltä viranomaisille.



Virallinen lehti nro 134 E , 06/06/2002 s. 0088 - 0089



KIRJALLINEN KYSYMYS E-2736/01 esittäjä(t): Erik Meijer (GUE/NGL) komissiolle (5. lokakuuta 2001) Aihe: Vastuun lentokenttien turvallisuudesta siirtäminen yksityisiltä yrityksiltä viranomaisille 1. Onko komissio tietoinen siitä, että Yhdysvalloissa on sen jälkeen kun 11. syyskuuta käytettiin matkustajalentokoneita lentävinä pommeina alettu uudelleen keskustella viranomaisten roolista lentokenttien turvallisuudesta huolehtimisessa iskuja tai terrorismiaikeissa lentokoneisiin nousevia matkustajia vastaan ja että kyseisessä keskustelussa on vaadittu, että poliisi ja sotilaskoneisto omaksuisivat suuremman vastuun tuosta tehtävästä, sen sijaan, että viranomaisilla on ainoastaan teoreettinen viime käden vastuu yksityisten vartiointiyritysten tekemästä työstä? 2. Missä EU:n jäsenvaltioissa turvaudutaan viranomaisten sijaan yksityisiin vartiointipalveluihin lentokenttien ja/tai lentokoneiden turvallisuuden varmistamiseksi? Onko sellaisia jäsenvaltioita, jossa tilanne ei ole tämä, mutta jossa on olemassa suunnitelmia samanlaiseen järjestelyyn siirtymiseksi? 3. Jos yksityisiä yrityksiä käytetään, miten estetään se, että voittomarginaalin suojelemiseksi säästetään kyseisten yritysten käyttämän henkilöstön määrässä, mikä johtaa siihen, että valvonta muodostuu lopulta yhä harvemmin tehtävistä satunnaisista tarkastuksista? 4. Jos yksityisiä yrityksiä käytetään, miten estetään se, että annetaan määräyksiä, jotka kyllä palvelevat lentokenttäoperaattorien (pääsy kauppakomplekseihin) tai lentoyhtiöiden (matkustajien ripeä siirtyminen lentokoneisiin) kaupallisia etuja, mutta jotka eivät juurikaan ota huomioon matkustajien tai yleensä yhteiskunnan turvallisuutta? 5. Katsooko komissio, että EU:n tasolla on aiheellista ja mahdollista edistää viranomaisten roolin vahvistamista lentomatkailun turvaamisessa ja vastaavasti yksityisten yritysten vastuun pienentämistä? Loyola de Palacion komission puolesta antama vastaus (18. joulukuuta 2001) 1. Jäsenvaltiot ovat vastuussa ilmailun turvaamisesta. Lähes jokaisessa jäsenvaltioissa ilmailun turvaaminen kuuluu liikenneministeriön vastuulle. Poikkeuksellisesti yhdessä jäsenvaltioissa vastuu kuuluu oikeusministeriölle ja yhdessä sisäministeriölle. Käytännössä ilmailun turvaamisesta vastaavat läheisessä ja tarpeellisessa yhteistyössä tiedustelupalvelu ja poliisi sekä liikenteestä ja ilmailun turvallisuudesta vastaavat yksiköt. 2. On totta, että lentokenttien näkyvien turvatarkastuksien (matkustajien ja käsimatkatavaroiden turvatarkastus) tekeminen on ulkoistettu yksityisten vartiointiyritysten ja niiden henkilöstön tehtäväksi. Kansalliset lentoturvallisuusviranomaiset huolehtivat kuitenkin edelleen valvonnasta ja laaduntarkastuksesta kansainvälisesti tunnustettujen standardien ja vaatimusten mukaisesti. Jäsenvaltiot vastaavat turvapalveluiden järjestämisestä, joten yhteisön ei ole mahdollista puuttua kysymykseen. 3. Matkustajien käsimatkatavaroiden tarkastusten vähimmäismäärät määritellään kansainvälisissä suosituksissa (Euroopan siviili-ilmailukonferenssi, ECAC, asiakirja 30). ECACiin kuuluvat valtiot ovat ottaneet tavoitteekseen kirjattujen matkatavaroiden läpivalaisun sataprosenttisesti 31. joulukuuta 2002 mennessä. Viimeisten tietojen mukaan tämä tavoite saavutetaan yhteisössä laajalti. 4. Tehostaakseen ilmailun turvatoimenpiteitä yhteisön alueella komissio on tehnyt lakiehdotuksen(1) ECACin asiakirjan 30 suositusten saattamisesta osaksi yhteisön lainsäädäntöä, jotta varmistettaisiin, että edellä mainitut tavoitteet saavutetaan ja otetaan käyttöön menetelmät niiden noudattamisen valvomiseksi. Ehdotuksessa otetaan huomioon, että näihin tehtäviin käytettävän henkilöstön palvelukseenottamismenetelmiä, koulutusta ja laadunvalvontaa on kehitettävä, kuten neuvoston 14. syyskuuta esittämän pyynnön perusteella perustetun komission tilapäisen työryhmän 16. lokakuuta 2001 esittämässä kertomuksessa esitetään. 5. Asetuksen antamisen jälkeen kaikkien lentoyhtiöiden ja lentokenttien on noudatettava yhteisön standardeja; ne eivät voi enää itsenäisesti päättää turvatoimenpiteiden tiukkuudesta. Jos ne haluavat säilyttää hyväksyttävän matkustajien palvelutason ja välttää pitkien, lentoliikenteen julkisuuskuvaa huonontavien jonojen syntymisen, niiden on lisättävä ilmailun turvaamiseen varattuja resursseja. (1) Ehdotus Euroopan parlamentin ja neuvoston asetukseksi yhteisistä säännöistä siviili-ilmailun turvaamisen alalla KOM(2001) 575 lopullinen, 10.10.2001.